ኢትዮጵያ ጂቡቲንና ኤርትራን ለማደራደር እንደምትፈልግ ለጂቡቲ መንግሥት አስታወቀች
ኢትዮጵያ ጂቡቲና ኤርትራ ድንበርን በተመለከተ አለመግባባታቸውን እንዲፈቱ፣ በአደራዳሪነት መሥራት እንደምትፈልግ ለጂቡቲ መንግሥት አስታወቀች፡፡ ይህ የተገለጸው ዓርብ ሐምሌ 27 ቀን 2010 ዓ.ም. ወቅታዊ ጉዳዮችን አስመልክተው የውጭ ጉዳይ ሚኒስቴር ቃል አቀባይ አቶ መለስ ዓለም መግለጫ በሰጡበት ወቅት ነው፡፡ሁለቱ አገሮች ድንበር የሚገኘውን ራስ ዱሜራ ተራራና ደሴት ይገባኛል በማለት ግጭት የቀሰቀሰ ውዝግብ ውስጥ መቆየታቸው ይታወሳል፡፡ በተለይ በሥፍራው የነበረው የኳታር የሰላም አስከባሪ ጦር ከለቀቀ በኋላ፣ ኤርትራ በመቆጣጠሯ ችግሩ ተካሮ ቆይቷል፡፡የኢትዮጵያ አደራዳሪነት ከኤርትራ ጋር በተፈጸመው ዕርቅና የኢትዮጵያ መንግሥት በኤርትራ ላይ ከዘጠኝ ዓመታት በፊት የተጣለው ማዕቀብ እንዲነሳ በመጠየቁ ምክንያት፣ ፍሬያማ ላይሆን ይችላል የሚሉ አካላት አሉ፡፡ ከኤርትራ ጋር ሰላም ለማውረድና የጦርነቱን ምዕራፍ ለመዝጋት በማለም ሐምሌ 1 እና 2 ቀን 2010 ዓ.ም. በአስመራ ጉብኝት ያደረጉት ጠቅላይ ሚኒስትር ዓብይ አህመድ (ዶ/ር)፣ ከአስመራ ጉብኝታቸው መልስ አዲስ አበባ የመጡትን የተባበሩት መንግሥታት ድርጅት (ተመድ) ዋና ጸሐፊ አንቶኒዮ ጉተሬዝን በማግኘት በይፋ ኤርትራ ላይ የተጣለው ማዕቀብ እንዲነሳ ጥያቄ አቅርበው ነበር፡፡ ይህም ጂቡቲን ያላማከለ ዕርምጃ በመሆኑ ተቀይማለች የሚሉ መረጃዎች ሲወጡም ነበር፡፡ከዚህ በተጨማሪም ለ15 ዓመታት ከኤርትራ ጋር የነበረውን ሰላም አልባ ግንኙነት ለመቀየር፣ የሶማሊያ ፕሬዚዳንት መሐመድ አብዱላሂ መሐመድ (ፎርማጆ) በአስመራ ጉብኝት ባደረጉበት ወቅት፣ ኤርትራ ላይ የተጣለው ማዕቀብ መነሳቱ በአካባቢው ኢኮኖሚያዊ ትስስርን ለማምጣት ይረዳል ሲሉ ተናግረው ነበር፡፡ነገር ግን በዚህ የጂቡቲ መንግሥት ደስተኛ እንዳልሆነ አስታውቋል፡፡ በሶማሊያ የጂቡቲ ኤምባሲ ባወጣው መግለጫ ፕሬዚዳንት አብዱላሂ ፎርማጆ ለተባበሩት መንግሥታት ድርጅት የኤርትራ ማዕቀብ እንዲነሳ ጥሪ በማቅረባቸው፣ የጂቡቲ መንግሥትና ሕዝብ ማዘኑን አስታውቋል፡፡ ማዕቀቡ ኤርትራ አካባቢውን በማተራመስ፣ በተለይም አሸባሪውን አልሸባብ በመርዳትና ከጂቡቲ ጋር ያለውን የድንበር ውዝግብ በተመለከተ የተጣለ ሆኖ ሳለ፣ ፕሬዚዳንቱ በጉብኝታቸው ይኼንን ማድረጋቸው አግባብ አይደለም ብሏል፡፡ኢትዮጵያም ማዕቀቡ ከመኖሩ ይልቅ መነሳቱ ጠቃሚ ነው ብላ እንደምታምን በመግለጽ እንዲነሳ መጠየቋን የውጭ ጉዳይ ሚኒስቴር ቃል አቀባይ፣ ካሁን ቀደም በሰጡት መግለጫ ማስታወቃቸው ይታወሳል፡፡ይሁንና ኤርትራ ለማዕቀቡ መጣል ምክንያት በሆኑ ጉዳዮች ላይ ተጨባጭ ዕርምጃ ባለማሳየቷ፣ የማዕቀቡ መነሳት ፍላጎት መነሻን የሚጠይቁ አሉ፡፡በተባበሩት መንግሥታት ድርጅት የኢትዮጵያ መልዕክተኛ ተቀዳ ዓለሙ (አምባሳደር)  ለፀጥታው ምክር ቤት፣ ‹‹ባለፈው ሳምንት የጂቡቲ የውጭ ጉዳይ ሚኒስትር አዲስ አበባ በመምጣት የፕሬዚዳንት ጉሌን መልዕክት ለጠቅላይ ሚኒስትር ዓብይ አህመድ (ዶ/ር) አድርሰው ከውጭ ጉዳይ ሚኒስትር ወርቅነህ ገበየሁ (ዶ/ር) ጋር ፍሬያማ ውይይት አድርገዋል፡፡ ኢትዮጵያ በኤርትራና በጂቡቲ መካከል ሰላም ለማውረድ አስፈላጊውን ሁሉ ለማድረግ ዝግጁነቷን ትገልጻለች፡፡ ይህም ለአካባቢው ሰላምና ደኅንነት ሚናው ከፍተኛ በመሆኑ ቁርጠኝነታችንም የላቀ ነው፤›› ብለዋል፡፡